་མར་མོ་ཡི་སྣ་དྲོངས་ལ། །ཉམས་པའི་སྲོག་རྩ་མྱུར་དུ་ཆོད། །ཤ་ཁྲག་གཏོར་མ་འདི་བཞེས་ལ། །དགྲ་བགེགས་སྒྲོལ་བའི་ལས་མཛོད་ཅིག །བྷྱོཿ རིག་པའི་ལྷ་མོ་གདོང་དམར་མ། །གཤིན་རྗེ་གཤེད་ཀྱི་བཀའ་ཉན་མ། །ཨེ་ཀ་ཛ་ཊཱིའི་གསུང་བསྟོད་མ། །ལྷ་མིན་འབུམ་གྱི་གཡུལ་ཟློག་མ། །བསེ་ཡི་སྐྱེས་བུའི་སྣ་འདྲེན་མ། །སྡང་བའི་དགྲ་ལ་ཆོ་འཕྲུལ་ཐོང་། །ང་ཡི་ནོར་གྱི་རྟིང་ལ་རྒྱུགས། །སྲོག་བདག་དམར་པོ་རྟིང་ལ་རྒྱུགས། །ང་དང་འགྲས་པའི་དགྲ་བོ་ལ། །ཆོ་འཕྲུལ་སྣ་དགུ་ཐོངས་ལ་ཤོག །དགྲ་བགེགས་སྒྲོལ་བའི་ལས་མཛོད་ཅིག །གནོད་སྦྱིན་འཁོར་བཅས་འོད་དུ་ཞུ་བ་ལས་བྱུང་བའི། རུ་མཚོན་གཟི་བརྗིད་ནུས་པ་ཕུན་སུམ་ཚོགས་པ་དང་ལྡན་པ། འཕྱར་བ་དང་ཕྱོགས་སུ་གདེངས་པ་ཙམ་གྱིས་དགྲ་བགེགས་ལོག་འདྲེན་ཐམས་ཅད་ཚར་གཅོད་པའི་ནུས་ལྡན་དུ་གྱུར། བྷྱོཿ བེག་གདོང་ལྕམ་དྲལ་འཁོར་བཅས་ལ། །བརྟེན་པའི་དམ་རྫས་འབུལ་བ་ནི། །གཡག་དམར་ལུས་ལས་བྱུང་བ་ཡི། །བ་དན་རྔ་གཡབ་གསང་བའི་རྫས། །མཁའ་ལ་སྤྲིན་དམར་འཐིབས་འདྲ་ཡི། །ཐུག་དམར་ནམ་མཁའ་ཁེངས་པ་འདི། །ལྕམ་དྲལ་འཁོར་དང་བཅས་ལ་འབུལ། །ཐུག་དམར་འདི་ལ་བཞུགས་སུ་གསོལ། །བཞུགས་ནས་བཅོལ་པའི་ཕྲིན་ལས་མཛོད། །ཐུག་དམར་དེ་ཡི་ཕྱོགས་མཚམས་ན། །ཡེ་ཤེས་རྣམ་ལྔའི་རང་བཞིན་ཅན། །དར་ཚོན་སྣ་ལྔའི་རྒྱན་དང་ལྡན། །དབང་པོའི་གཞུ་ལྟར་མཛེས་པ་འདི། །ལྕམ་དྲལ་འཁོར་དང་བཅས་ལ་འབུལ། །མཛེས་རྒྱན་འདི་ལ་བཞུགས་སུ་གསོལ། །བཞུགས་ནས་བཅོལ་པའི་ཕྲིན་ལས་མཛོད། །ཐུག་དམར་དེ་ཡི་སྙིང་པོ་ན། །ཙན་དན་དམར་པོའི་སྲོག་ཤིང་ལ། །རྩ་སྔགས་སྙིང་པོ་ཉེ་སྙིང་སོགས། །གཟུངས་སྔགས་ཟབ་མོའི་རྟེན་སྔགས་དང་། །དྲི་ལྔ་སྨན་ལྔ་འབྲུ་སྣ་ལྔ། །སྙིང་པོ་ལ་སོགས་བརྟེན་པའི་རྫས། །མ་ཚང་མེད་པས་བརྒྱན་པ་འདི། །ལྕམ་དྲལ་འཁོར་དང་བཅས་ལ་འབུལ། །སྲོག་ཤིང་འདི་ལ་བཞུགས་སུ་གསོལ། །བཞུགས་ནས་བཅོལ་པའི་ཕྲིན་ལས་མཛོད། །སྲོག་ཤིང་དེ་ཡི་རྩེ་མོ་ལ། །གྲི་ལྕགས་ཆེན་པོ་ལས་གྲུབ་པའི། །མཚོན་གྱི་རྒྱལ་པོ་མེ་རི་ཅན། །རྣམ་བྱང་རྟེན་འབྲེལ་བཅུ་གཉིས་ཀྱི། །ཆོས་སྒྲ་སྒྲོག་པའི་སིལ་སྒྲ་འབྱིན། །དགྲ་བགེགས་བསྒྲོལ་བའི་མཚོན་ཆ་འདི། །ལྕམ་དྲལ་འཁོར་དང་བཅས་ལ་འབུལ། །རུ་མཚོན་འདི་ལ་བཞུགས་སུ་གསོལ། །བཞུགས་ནས་བཅོལ་པའི་ཕྲིན་ལས་མཛོད། །བྷྱོཿ ལྕམ་དྲལ་འཁོར་དང་བཅས་པ་ལ། །ད་ནི་དམ་ཚིག་བསྐུལ་བ་ནི། །དང་པོ་བརྒྱུད་པའི་བླ་མ་མཆོག །ཆོས་སྐུ་སྣང་བ་མཐའ་ཡས་བཀའ། །དེ་ནས་བརྒྱུད་པའི་བླ་མ་མཆོག །ལོངས་སྐུ་ཁྲོ་རྒྱལ་རྟ་མཆོག་བཀའ། །དེ་ནས་བརྒྱུད་པའི་བླ་མ་མཆོག །སྤྲུལ་སྐུ་པདྨ་འབྱུང་གནས་བཀའ། །དེ་ནས་བརྒྱུད་པའི་བླ་མ་མཆོག །གྲུབ་ཐོབ་འདར་འཕྱར་ཆེན་པོ་སོགས། །བརྒྱུད་པའི་བླ་མ་ཐམས་ཅད་དང་། །དེ་ནས་རྩ་བའི་བླ་མ་མཆོག །དྲིན་ཅན་ནམ་མཁའ་ལེགས་པའི་བཀའ། །རྩ་བརྒྱུད་བླ་མ་དེ་རྣམས་ཀྱི། །བཀའ་དང་དམ་ལས་མ་འདའ་བར། །རྣལ་འབྱོར་བདག་ཅག་འཁོར་བཅས་ཀྱི། །ལུས་དང་གྲིབ་མ་བཞིན་དུ་འགྲོགས། །མ་དང་བུ་ཡི་ཚུལ་དུ་སྐྱོངས།
གནས་གསར་རྗེ་དང་། བྲག་རྩ་རྗེ་ཞེས་པ་ལྟ་བུའི་ཚིག་བསྒྱུར།
།བརྩེ་གདུང་བྱམས་པའི་སེམས་ཀྱིས་སྐྱོངས། །གདུང་སེམས་འབྲལ་བ་མེད་པར་སྐྱོངས། །བཅོལ་པའི་ཕྲིན་ལས་འགྲུབ་པར་མཛོད། །བྷྱོཿ བེག་གདོང་ལྕམ་དྲལ་འཁོར་བཅས་ལ། །ད་ནི་ཕྲིན་ལས་བཅོལ་བ་ནི། །རྣལ་འབྱོར་བདག་ཅག་འཁོར་བཅས་དང་། །རྒྱུ་སྦྱོར་ཡོན་བདག་འཁོར་བཅས་ཀྱི། །ལུས་ངག་ཡིད་ལ་གནོད་པ་དང་། །འཁོར་དང་ནོར་ཕྱུགས་གནོད་པ་ཡི། །བགེགས་རིགས་སྟོང་ཕྲག་བརྒྱད་ཅུ་དང་། །གདོན་རིགས་སུམ་བརྒྱ་དྲུག་ཅུ་དང་། །བྱིས་པའི་གདོན་ཆེན་བཅོ་ལྔ་སོགས། །དམ་ཉམས་ལོག་པའི་ཚོགས་རྣམས་ཀྱི། །བསམ་སྦྱོར་ངན་པ་ཞི་བར་མཛོད། །ཉེར་འཚེ་ཐམས་ཅད་ཞི་བར་མཛོད། །འབྲས་བུ་སྡུག་བསྔལ་ཞི་བར་མཛོད། །ཞི་བའི་ཕྲིན་ལས་འགྲུབ་པར་མཛོད། །གཞན་ཡང་ཕྲིན་ལས་བཅོལ་བ་ནི། །རྣལ་འབྱོར་བདག་ཅག་འཁོར་བཅས་དང་། །རྒྱུ་སྦྱོར་ཡོན་བདག་འཁོར་བཅས་ཀྱི། །ཚེ་དང་བསོད་ནམས་རྒྱས་པར་མཛོད། །དཔལ་འབྱོར་སྙན་གྲགས་རྒྱས་པར་མཛོད། །འཁོར་དང་ལོངས་སྤྱོད་རྒྱས་པར་མཛོད། །བསམ་དོན་ཡིད་བཞིན་རྒྱས་པར་མཛོད། །ལུང་རྟོགས་ཡོན་ཏན་རྒྱས་པར་མཛོད། །སྤང་རྟོགས་ཡོན་ཏན་རྒྱས་པར༞ །གཞན་དོན་ཕྲིན་ལས་རྒྱས༞ །ཡར་ངོའི་ཟླ་ལྟར་རྒྱས༞ །རྒྱས་པའི་འཕྲིན་ལས་གྲུབ་པར་མཛོད། །གཞན་ཡང་ཕྲིན་ལས་བཅོལ་བ་ནི། །རྣལ་འབྱོར་བདག་ཅག་འཁོར་བཅས་དང་། །རྒྱུ་སྦྱོར་ཡོན་བདག་འཁོར་བཅས་ལ། །ཚེ་དང་བསོད་ནམས་དབང་དུ་སྡུས། །དཔལ་དང་འབྱོར་པ་དབང་དུ་སྡུས། །འཁོར་དང་ལོངས་སྤྱོད་དབང་དུ་སྡུས། །སྐྱེ་འགྲོའི་སེམས་ཅན་དབང་དུ་སྡུས། །བརྟན་གཡོའི་དངོས་གྲུབ་དབང་དུ་སྡུས། །ལྷ་སྲིན་སྡེ་བརྒྱད་ལ་སོགས་པའི། །དྲེགས་པའི་འགྲོ་བ་ཕོ་མོ་རྣམས། །ཐམས་ཅད་ཁྱེད་ཀྱིས་དབང་དུ་སྡུས། །ཐམས་ཅད་བདག་གི་དབང་དུ་སྡུས། །དབང་གི་ཕྲིན་ལས་འགྲུབ་པར་མཛོད། །གཞན་ཡང་ཕྲིན་ལས་བཅོལ་བ་ནི། །སངས་རྒྱས་བསྟན་པ་བཤིག་པ་དང་། །དཀོན་མཆོག་དབུ་འཕང་སྨད་པ་དང་། །སེམས་ཅན་ཡོངས་ལ་འཚེ་བ་དང་། །མཆེད་དང་ལྕམ་དྲལ་འཚེ་བ་དང་། །བདག་ཉིད་ཆེན་པོའི་སྐུ་ལ་བསྡོ། །དེ་བཞིན་རིགས་ལ་བརྙས་པ་དང་། །ལུས་ལ་སྦྲུལ་ལྟར་འཁྲིལ་བ་དང་། །ངག་ལ་ཚེར་མ་ལྟ་བུར་ཟུག །མིག་ངན་ཅེ་རེ་ལྟ་བ་དང་། །སེམས་ངན་ཏུ་རེ་སེམས་པ་ཡི། །བསྒྲལ་བའི་ཞིང་བཅུར་གྱུར་པ་རྣམས། །སྲུང་མའི་དབང་པོ་ཁྱེད་རྣམས་ཀྱིས། །བལྟས་པ་ཙམ་གྱིས་རེངས་པར་མཛོད། །གཟིར་བ་ཙམ་གྱིས་བསད་པར་མཛོད། །འཛུམ་པའི་བཞིན་གྱིས་རྗེས་སུ་བཟུང་། །རྣམ་ཤེས་ཆོས་ཀྱི་དབྱིངས་སུ་སྒྲོལ། །དྲག་པོའི་ཕྲིན་ལས་འགྲུབ་པར་མཛོད། །གཞན་ཡང་ཕྲིན་ལས་བཅོལ་བ་ནི། །སྲུང་མའི་དབང་པོ་ཁྱེད་རྣམས་ཀྱིས། །སངས་རྒྱས་བསྟན་པ་ཕྱོགས་བཅུར་སྤེལ། །དཀོན་མཆོག་གསུམ་གྱི་དབུ་འཕང་བསྟོད། །བསྟན་འཛིན་སྐྱེས་བུ་བུ་བཞིན་སྐྱོངས། །བཤད་སྒྲུབ་བསྟན་པའི་རྒྱལ་མཚན་ཚུགས། །ཚུལ་ཁྲིམས་བསླབ་པ་མཐར་ཕྱིན་མཛོད། །ཏིང་འཛིན་བསླབ་པ་མཐར་ཕྱིན་མཛོད། །ཤེས་རབ་བསླབ་པ་མཐར་ཕྱིན་མཛོད། །བསླབ་པ་གསུམ་པོ་མཐར་ཕྱིན་མཛོད། །བཅོལ་པའི་ཕྲིན་ལས་མ་བྱས་ན། །སྔོན་གྱི་བདེ་གཤེགས་བཀའ་ལས་འདས། །རྩ་བརྒྱུད་བླ་མའི་དམ་ལས་འདས། །སྲུང་མ་ཁྱེད་ཀྱི་དམ་ཚིག་ཉམས། །རྣལ་འབྱོར་བདག་གི་སྲུང་མ་ཁྱེད། །རྒྱུན་དུ་བསྟེན་པའི་དགོས་པ་ཅི། །དེ་བས་དམ་ལས་མ་འདའ་བར། །བདག་གིས་ཅི་བཅོལ་ལས་རྣམས་མཛོད། །བདག་ཀྱང་བྱང་ཆུབ་སྙིང་པོའི་བར། །སྲུང་མའི་དབང་པོ་ཁྱེད་མཆོད་དོ། །གཞན་ཡང་ཕྲིན་ལས་བཅོལ་བ་ནི། །བེག་གདོང་ལྕམ་དྲལ་འཁོར་བཅས་ཀྱིས། །བསྟན་པ་ཡོངས་ཀྱི་བྱ་ར་མཛོད། །བསྟན་པ་སྤེལ་བའི་སྲུང་མ་མཛོད། །བསྟན་དགྲ་སྒྲོལ་བའི་གཤེད་མ་མཛོད། །བསྟན་པའི་སྦྱིན་བདག་གང་ཡིན་པའི། །རིགས་དང་རུས་དང་འཁོར་ཚོགས་རྣམས། །ཕུན་སུམ་ཚོགས་ཀུན་རྒྱས་པར་མཛོད། །ལེགས་ཉེས་བལྟ་བའི་མེ་ལོང་མཛོད། །ཉེས་པ་སྒྲིབ་ལ་ལེགས་པ་སྟོན། །བླང་དོར་འབྱེད་པའི་ཤེས་ལྡན་མཛོད། །དོར་བྱ་སྤོངས་ལ་བླང་བྱ་སྒྲུབས། །བདེན་རྫུན་བྱེད་པའི་དཔང་པོ་མཛོད། །རྫུན་པོ་སྨོད་ལ་བདེན་པ་བསྟོད། །མང་དུ་རབ་ཏུ་བརྗོད་པས་ཅི། །རྣལ་འབྱོར་བདག་ཅག་འཁོར་བཅས་དང་། །རྒྱུ་སྦྱོར་ཡོན་བདག་འཁོར་བཅས་ལ། །དངོས་གྲུབ་སྟེར་བའི་ཡི་དམ་མཛོད། །ལམ་སྣ་འདྲེན་པའི་བླ་མ་མཛོད། །མན་ངག་སྟོན་པའི་སློབ་དཔོན་མཛོད། །བར་ཆད་སྲུང་བའི་ཆོས་སྐྱོང་མཛོད། །ལུང་སྟོན་བྱེད་པའི་མཁའ་འགྲོ་མཛོད། །ཚེ་སྒྲུབ་རྣམས་ཀྱི་ཚེ་ལྷ་མཛོད། །ནོར་སྒྲུབ་རྣམས་ཀྱི་ནོར་ལྷ་མཛོད། །ལམ་དུ་འགྲོ་བའི་སྲུང་མ་མཛོད། །ཚོང་ལ་འགྲོ་བའི་ཚོང་དཔོན་མཛོད། །བྱེས་ལ་འགྲོ་བའི་དགྲ་ལྷ་མཛོད། །མགོ་གང་ཙམ་གྱི་ཡར་བསྟོད་མཛོད། །དཀྱུས་གང་ཙམ་གྱི་མར་ལ་སྲིང་། །ལེགས་པའི་ངོ་སོ་སྟོན་པ་དང་། །ཉེས་པ་ཁོང་དུ་སྦེད་པ་སོགས། །བཅོལ་པའི་ལས་རྣམས་འགྲུབ་པར་མཛོད། །མཆོག་དང་ཐུན་མོང་མ་ལུས་པའི། །དངོས་གྲུབ་མཐའ་དག་སྩལ་དུ་གསོལ། །མདུན་གྱི་བླ་མ་ཡི་དམ་སྲུང་མ་རྣམས་དང་སྣང་སྲིད་ཀྱི་དྲེགས་པ་ཕོ་རྒྱུད་མོ་རྒྱུད་ཐམས་ཅད་མཚོ་ལ་ཆར་བབས་པ་བཞིན་དུ་རུ་མཚོན་གྱི་རྒྱལ་མཚན་དེ་ཉིད་ལ་ཐིམ། རྡོ་རྗེ་དྲིལ་བུ་དང་བཅས་ཐལ་མོ་སྦྱར། མཐུ་སྟོབས་ཀྱི་དབང་ཕྱུག་ཁྱེད་རྣམས་རུ་མཚོན་གྱི་རྒྱལ་མཚན་འདི་ལ་བརྟན་པར་བཞུགས་ནས་སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོངས། རྣལ་འབྱོར་པ་བདག་གི་སྲུང་མ་མཛོད། མི་ནོར་དགོན་གནས་ལོངས་སྤྱོད་དང་བཅས་པའི་གཉེར་མཛོད། བསྟན་པ་དང་རྣལ་འབྱོར་ལ་སྡང་བའི་དགྲ་བགེགས་གདུག་པ་ཅན་ཐམས་ཅད་སྐད་ཅིག་ཉིད་ལ་ཚར་ཆོད། ཁམས་གསུམ་གྱི་སེམས་ཅན་ཐམས་ཅད་ཀྱི་སྲོག་ལ་དབང་མཛོད་ཅིག རྡོ་རྗེ་དང་བཅས་མེ་ཏོག་འཐོར། དྲིལ་གསིལ་རོལ་མོ་སོགས་བཅས་ཚར་གསུམ། དེ་ནས་བཀྲ་ཤིས་ཀྱི་ཚིག་ཅི་རིགས་མེ་ཏོག་འཐོར་བ་བཅས་བྱས་ལ། གསུམ་པ་ནི། ཚོགས་ཡོད་ན་དེ་བཞིན་ལྷག་མ་གཏོང་བ་སྤྱི་བསྟབས་མཇུག་ཆོག་རྣམས་བྱའོ། །ཡང་འདི་ཉིད་ཀྱི་མགོན་ཁང་ངམ་རང་གི་སྒྲུབ་ཁང་སྟེང་སོགས་ནས་ཐུག་ཁང་ངམ། ལྷ་བཙུགས་དོན་གཅིག་མིང་གི་རྣམ་གྲངས་དེ་འདྲའི་སྟེང་ཐུག་སྔར་ཡོད་དམ་གསར་བཙུགས་གང་ཡིན་ཀྱང་སྐབས་འགར་ཐུག་ཆོག་བྱེད་ཚུལ་རྒྱས་པ་ནི་གོང་བཞིན་ལ་འདོན་ཆ་འོག་ནས་འབྱུང་བ་བཞིན་ནམ། ཡང་ན་བདག་མདུན་སྦྱོར་དངོས་རྗེས་གསུམ་ཐོག་ཁ་དེ་ཉིད་དུ་རྒྱས་བསྡུས་ཅི་བྱེད་རིགཝ་པས་དཔྱད་ནས། དངོས་གཞི་འདིའི་གཏོར་བསྔོ་བསྐང་བཤགས་བསྟོད་པ་སོགས་ཅི་རིགས་གྲུབ་རྗེས། ཐུག་ཁང་ལ་བདུད་རྩི་གཏོར་ལ། ཨམྲྀ་ཏ
ས་བསངས།
སྭ་བྷ་ཝ
ས་སྦྱངས།
སྟོང་པའི་ངང་ལས་ཐུག་ཁང་འདི་ཉིད་བྷྲཱུཾ་ལས་བྱུང་བའི་བསེའི་ཕོ་བྲང་དམར་པོ་གྲུ་བཞི་པ་རྒྱན་སྟ་བབས་དང་བཅས་པ། མཚན་ཉིད་ཐམས་ཅད་ཡོངས་སུ་རྫོགས་པ། དེའི་ཕྱི་ནང་ཀུན་ཏུ་ཡང་བསྟེན་པའི་དམ་རྫས། མཐུན་པའི་དམ་རྫས། བསྐང་བའི་དམ་རྫས་ལ་སོགས་པ་དམ་རྫས་རིགས་བསམ་གྱིས་མི་ཁྱབ་པས་གང་བ་རྣམས། བེག་གདོང་ལྕམ་དྲལ་འཁོར་དང་བཅས་པ་ཐམས་ཅད་མཉེས་པར་བྱེད་པའི་ནུས་པ་དང་ལྡན་པར་གྱུར། དཔྲལ་བར་ནམ་མཁའ་མཛོད་ཀྱི་ཕྱག་རྒྱ་བཅས་ལ། ཨོཾ་སརྦ་བིད་པཱུ་ར་པཱུ་ར། སུ་ར་སུ་ར་ཨཱ་ཝརྟ་ཡ། ཨཱ་ཝརྟ་ཡ་ཧོཿཞེས་པས་བྱིན་གྱིས་བརླབས། དེ་ནས་རོལ་མོ་དབྱངས་དང་བཅས་པས། བྷྱོཿ བེག་གདོང་ལྕམ་དྲལ་འཁོར་བཅས་ལ། །བསྟེན་པའི་དམ་རྫས་འབུལ་བ་ནི། །ཐུག་ཁང་དམར་པོ་གཞལ་ཡས་ཁང་། །བྷྲཱུཾ་ལས་བསྐྱེད་པའི་ཁང་བཟང་མཆོག །གྲུ་བཞི་ཟངས་ཀྱི་སྒོ་བཞི་ལྡན། །བྱི་རུའི་བ་གམ་བཞི་དང་བཅས། །མཚན་ཉིད་ཀུན་རྫོགས་ཁང་བཟང་འདི། །ལྕམ་དྲལ་འཁོར་དང་བཅས་ལ་འབུལ། །ཁང་བཟང་འདི་ལ་བཞུགས་སུ་གསོལ། །བཞུགས་ནས་བཅོལ་པའི་ཕྲིན་ལས་མཛོད། །ཁང་བཟང་འདི་ཡི་ནང་དུ་ཡང་། །ཐུག་དམར་རྒྱལ་མཚན་ལ་སོགས་པའི། །བསྟེན་པའི་དམ་རྫས་སྣ་ཚོགས་དང་། །གཡབ་དར་དམར་པོ་ལ་སོགས་པའི། །འབོད་པའི་དམ་རྫས་སྣ་ཚོགས་དང་། །དགྲ་བགེགས་བསྒྲལ་བའི་ཙིཏྟ་སོགས། །གསང་བའི་དམ་རྫས་སྣ་ཚོགས་དང་། །ཐུག་དམར་ལྕགས་རུའི་ཙིཏྟ་སོགས། །དགེས་པའི་དམ་རྫས་སྣ་ཚོགས་དང་། །ཤ་ལྔ་བདུད་རྩི་ལྔ་སྦྱོར་སོགས། །གསང་བའི་དམ་རྫས་སྣ་ཚོགས་དང་། །དམ་རྫས་རྒྱན་ལྡན་གཏོར་མ་སོགས། །བསྐང་བའི་དམ་རྫས་སྣ་ཚོགས་དང་། །གཞན་ཡང་མཆོད་པའི་བྱེ་བྲག་ནི། །དངོས་དང་ཡིད་ལས་བྱུང་གྱུར་པའི། །ཕྱི་ནང་གསང་བ་དེ་ཁོ་ནའི། །མཆོད་པའི་བྱེ་བྲག་དཔག་མེད་རྣམས། །ལྕམ་དྲལ་འཁོར་དང་བཅས་ལ་འབུལ། །དམ་རྫས་རྣམས་ལ་བཞུགས་སུ་གསོལ། །བཞུགས་ནས་བཅོལ་པའི་ཕྲིན་ལས་མཛོད། །ཁང་བཟང་དེའི་སྟེང་ཤོད་ན། །གཡག་དམར་ལུག་ལས་བྱུང་བ་ཡི། །ཞེས་པ་ནས། དངོས་གྲུབ་མཐའ་དག་སྩལ་དུ་གསོལ་བར་གོང་བཞིན། རྗེས་ཆོག་བཅས་བྱའོ། །དེ་ལྟར་བྱས་པས་རུ་མཚོན་དེ་ལ་བསྟན་སྲུང་འགོ་ཞིང་ཆགས་པས་ལེགས་ཉེས་བཏང་འཛིན་འཕྲལ་དུ་འབྱུང་བས་རང་གཞན་ཀུན་ནས་བག་ཡོད་པར་བྱ་བ་ནི་གནད་ཀྱི་མན་ངག་གོ །ཞེས་པ་འདི་ཡང་འདར་བན་རིག་འཛིན་རྡོ་རྗེས་མཛད་པའི་འདིའི་ཐུག་གསོས་ཆེན་མོའི་ཡི་གེའི་ལེགས་ཆ་རྣམས་བསྡུས་ནས་ས་སྐྱ་པ་ཀུན་བློས་རང་གཞན་ལ་ཕན་ཕྱིར་བྲིས།། །།

ཀུན་དགའ་བློ་གྲོས།
གནོད་སྦྱིན་དྲེགས་པ་ལྕམ་དྲལ་གྱི་ཐུག་ཆོག་གཏུམ་དྲག་འོད་འབར།

:Rare Texts of the Sakya TraditionR
Thubten